Jiba wil nou nie meer haar NVG-pos terughê nie | Netwerk24
Deur Llewellyn Prince 08 November 2019 17:59
Die omstrede adv. Nomgcobo Jiba wil weens “persoonlike redes” nie meer haar toppos as adjunkdirekteur van nasionale vervolging in die nasionale vervolgingsgesag (NVG) terughê nie.
Adv. Nomgcobo Jiba. Foto: Jean-Marie Versluis
Netwerk24Foto: Jean-Marie Versluis
Thandi Modise, speaker van die Nasionale Vergadering, het Vrydag aangekondig dat Jiba haar Donderdag per brief ingelig het dat sy nie weer haar pos deur die parlement wil terughê nie.
“Sy dui in die brief aan dat die redes vir haar besluit persoonlik is. Adv. Jiba het haar waardering uitgespreek vir die wyse waarop die parlement haar aangeleentheid van die begin tot einde benader het,” sê Modise.
Volgens Modise sal die portefeuljekomitee oor justisie en korrektiewe dienste, sowel as die verkose komitee oor veiligheid en justisie, wat saam die Jiba-aangeleentheid gehanteer het, ná die afhandeling van hul werk daaroor aan die NV verslag doen.
“Hulle sal Jiba se brief ook in ag neem.”
Pres. Cyril Ramaphosa het Jiba en adv. Lawrence Mrwebi, voormalige hoof van die gespesialiseerde handelseenheid in die NVG, afgedank nadat die Mokgoro-kommissie bevind het dat hulle onbevoeg vir hul poste is.
Die parlement moes daarna ’n proses begin om te bepaal of Ramaphosa se besluit geldig was om die twee af te dank omdat die parlement ingevolge die NVG-wet die reg het om te besluit of die twee in hul poste herstel moet word of nie.
Jiba het vroeër ook met ’n aansoek in die hooggeregshof in Kaapstad probeer om die parlement te verbied om voort te gaan met sy proses teen haar. Dit is egter met koste van die hand gewys.
Die parlement het haar na dié hofgeding “een finale geleentheid” gegun om vertoë aan LP’s te rig oor waarom sy in haar pos moes aanbly. Mrwebi het reeds daaraan voldoen.
LP’s het Jiba sewe kalenderdae tyd gegee om dit te doen. Die sperdatum daarvoor was Donderdag – op dieselfde dag as wat sy die brief aan Modise gestuur het.
Sy dui in die brief aan dat die redes vir haar besluit persoonlik is.
Vroeër is berig hoe genl.maj. Johan Booysen, voormalige Valke-hoof in KwaZulu-Natal, in Mei vanjaar voor die Zondo-kommissie van ondersoek na staatskaping getuig hoe Jiba heimlik vir Zuma en Richard Mdluli, voormalige misdaadintelligensiehoof, destyds in die NVG opgetree het.
Booysen het ook getuig hoe Jiba die afgelope dekade die middelpunt van omstredenheid by die NVG was en hoe sy na bewering “groepe gekortwiek het om die strafregtelike klagte teen Zuma weer in te stel deur die uitreiking van die sogenaamde spioenasiesbande te vertraag”.
Intussen het Jiba se regspan onlangs voor die Zondo-kommissie aansoek gedoen om Angelo Agrizzi, voormalige bedryfshoof van Bosasa, te kruisondervra nadat hy haar in sy getuienis voor die kommissie ook by beweringe van staatskaping geïmpliseer het.
Meer oor: Nvg | Thandi Modise | Adv. Nomgcobo Jiba | Toppos | Parlement